b'\n_START_ARTICLE_\nVeli-Pekka Harjola\n_START_PARAGRAPH_\nVeli-Pekka Harjola (s. 10. tammikuuta 1963 Helsinki) on suomalainen l\xc3\xa4\xc3\xa4k\xc3\xa4ri ja entinen meloja._NEWLINE_Harjola edusti Suomea Los Angelesin 1984 olympialaisissa. H\xc3\xa4n karsiutui v\xc3\xa4lieriss\xc3\xa4 sek\xc3\xa4 kajakkiyksik\xc3\xb6iden ett\xc3\xa4 -nelosten 1\xc2\xa0000 metrill\xc3\xa4; j\xc3\xa4lkimm\xc3\xa4isess\xc3\xa4 meloivat h\xc3\xa4nen lis\xc3\xa4kseen Mikko Kolehmainen, Ilpo Nieminen ja Mika Savilahti. MM-kilpailuissa Harjola sijoittui vuonna 1983 kajakkinelosten 10\xc2\xa0000 metrill\xc3\xa4 yhdeks\xc3\xa4nneksi. Pohjoismaiden mestaruuskilpailuissa h\xc3\xa4n saavutti kajakkikaksikoiden 500 metrill\xc3\xa4 pronssia vuonna 1984._NEWLINE_Seuratasolla 185-senttinen Harjola edusti Merimelojia. H\xc3\xa4n voitti Suomen-mestaruuden kajakkiyksik\xc3\xb6iden 1\xc2\xa0000 ja 10\xc2\xa0000 metrill\xc3\xa4 vuosina 1983 ja 1984, kajakkinelosten 1\xc2\xa0000 metrill\xc3\xa4 vuonna 1983, kajakkikaksikoiden 30 kilometrin ratamaratonmelonnassa vuosina 1985 ja 1986 sek\xc3\xa4 kajakkikaksikoiden 42 kilometrin jokimaratonilla vuonna 1986._NEWLINE_Veli-Pekka Harjola v\xc3\xa4itteli l\xc3\xa4\xc3\xa4ketieteen tohtoriksi vuonna 2000. H\xc3\xa4nen is\xc3\xa4ns\xc3\xa4 Pekka Harjola oli l\xc3\xa4\xc3\xa4ketieteen ja kirurgian tohtori ja toimi muun muassa sairaala Mehil\xc3\xa4isen johtajana vuosina 1986\xe2\x80\x931990. Harjolan velipuoli Renny Harlin on tunnettu elokuvaohjaaja.'